
Előterjesztés Zalakaros Város Önkormányzata Képviselő-testületének 2024. október 8-án tartandó alakuló ülésére

Napirend címe: végkielégítés megállapítása leköszönő polgármester részére
Az előterjesztést készítette: Tulok Anett jegyző

Tisztelt Képviselő-testület!

A közszolgálati tisztviselőkről szóló 2011. évi CXCIX. törvény (továbbiakban: Kttv.) az alábbiak szerint rendelkezik:
225/D. § (1) A polgármestert, ha e tisztségét legalább két évig betöltötte és foglalkoztatási jogviszonya a Magyarország helyi önkormányzatairól szóló 2011. évi CLXXXIX. törvény 69. § (1) bekezdés a) pontja alapján szűnt meg - a polgármester e tisztsége megszűnik: a) az új polgármester megválasztásával- végkielégítésként háromhavi illetményének megfelelő összegű juttatás illeti meg, amelyet a képviselő-testület további, legfeljebb háromhavi illetménynek megfelelő összeggel kiegészíthet. Ez a juttatás nem illeti meg a polgármestert, ha országgyűlési képviselői, alpolgármesteri vagy polgármesteri foglalkoztatási jogviszonyt létesít. Ha a polgármester a foglalkoztatási jogviszonya megszűnését követő három hónapon belül létesít országgyűlési képviselői, alpolgármesteri vagy polgármesteri foglalkoztatási jogviszonyt, akkor az e bekezdés szerinti juttatás időarányos részét vissza kell fizetnie, és a kiesett időtartam közszolgálati jogviszonyban töltött időnek számít.	

Magyarország Alaptörvénye rögzíti, hogy a hivatalban lévő képviselő-testület és polgármester megbízatása 2024. október 1-ig tart.	

A fenti jogszabályok alapján Zalakaros Város leköszönő polgármesterét három havi illetményének megfelelő összegű juttatás illeti meg, melyben a képviselő-testületnek nincs mérlegelési lehetősége. 
Novák Ferenc alapilletménye 780.000 Ft/hó, így a számára jogszabály alapján járó végkielégítés összege 2.340.000 Ft.
Ezt az összeget a képviselő-testület további, legfeljebb háromhavi illetménynek megfelelő összeggel kiegészítheti, melyben mérlegelési jogköre van.

A végkielégítés kifizetésével kapcsolatban a Kttv. – 225/I. § (2) bekezdés – feltételként szabja a munkakör nyolc munkanapon belüli átadásának megtörténtét. Az átadásra 2024.10.02. napján sor került. 

A fentiek alapján – a jogszabály alapján járó három havi illetménynek megfelelő összegű végkielégítésen túl, a leköszönő polgármester munkája elismeréseként, további egy havi, azaz összesen négy havi illetménynek megfelelő összegű végkielégítés megállapítására teszek javaslatot. 

Kérem a tisztelt Képviselő-testületet az előterjesztés megtárgyalására és az alábbi határozati javaslat elfogadására. 


Határozati javaslat:

Zalakaros Város Önkormányzata Képviselő-testülete 
1. Novák Ferenc, megszűnt jogállású főállású polgármester részére - a közszolgálati tisztviselőkről szóló 2011. évi CXCIX. törvény 225/D. § (1) bekezdése alapján -  végkielégítés jogcímen négyhavi illetményének megfelelő összegű juttatást állapít meg bruttó 3.120.000 Ft összegben;
2. az 1. pont szerinti juttatás fedezetét a 2024. évi költségvetés általános tartaléka terhére biztosítja;
3. felhatalmazza a jegyzőt a határozat végrehajtásához szükséges intézkedések megtételére.

Határidő:          azonnal
Felelős:            jegyző

Zalakaros, 2024. 10.03.

                                                                                                    			
                                                                                                  	Czirákiné Pakulár Judit
polgármester
